FAKTA: Otte fly er styrtet på grund af bomber
Nyheder Skrevet af Administrator | 17.11.15 | 20:35
Ruslands præsident, Vladimir Putin, fastslog tirsdag, at det russiske passagerfly, der styrtede ned i Sinai 30. oktober og dræbte 224 mennesker, blev bombet.
I de forgangne 30 år er hundredvis af mennesker omkommet, fordi passagerfly er blevet angrebet af bomber. Særligt i 1980'erne styrtede mange fly ned på grund af terrorangreb.
* 31. oktober 2015: Et russisk Airbus A-321 fra luftfartsselskabet Kogalymavia styrter ned i Sinai-ørkenen, da det skal flyve fra Sharm el-Sheikh i Egypten til Skt. Petersborg. Flyet bombes af militante fra gruppen Islamisk Stat, og 224 mennesker dør.
* 24. august 2004: To russiske fly styrter, efter at de har forladt Moskva. Det ene styrter ned i Tula-regionen i den sydlige del af Moskva, mens det andet rammer jorden i Rostov-on-Don i den sydvestlige ende af byen. I alt 90 mennesker mister livet.
* 27. november 1989: Et Avianca Boeing 727 eksploderer, kort tid efter at det forlader lufthavnen i Bogota, den colombianske hovedstad. 111 mennesker omkommer. Fire år senere bliver en mand fra et lokalt narkokartel dømt for at smugle bomben om bord på flyet.
* 19. september 1989: Et DC-10-fly fra det franske flyselskab UTA eksploderer over en ørken i Niger. Flyet skulle rejse fra Brazzaville i Republikken Congo til Paris med en mellemlanding i Nigers hovedstad, N'Djamena. 170 personer dør. I 1999 bliver seks agenter fra Libyen dømt for relationer til bombeangrebet.
* 21. december 1988: Et fly på vej fra London til New York sprænger i luften over den skotske by Lockerbie. 259 om bord på flyet omkommer, og 11 på landjorden mister livet. I 2004 tager den libyske regering ansvar for eksplosionen flyet, der var et Boeing 747 fra Pan Am.
* 29. november 1987: Et Boeing 707 fra det sydkoreanske flyselskab KAL er på vej fra Bagdad i Irak til Seoul i Sydkorea, da det pludselig forsvinder over havet ved Myanmar. 115 mennesker mister livet. En nordkoreaner indrømmer at have udført aktionen på ordre fra det nordkoreanske regime for at sabotere den forestående olympiade i Seoul. Han bliver dømt til døden i 1990.
* 25. juni 1985: Et Boeing 747 fra Air India skal fra Montreal i Canada til London, men styrter ned i havet ud for Irlands kyst. Ingen af de 329 personer om bord overlever. Indien mener, at det er en militant gruppe af sikh'er, der står bag.
* 23. september 1983: Et Boeing 737 fly fra Gulf Air skal fra Karachi i Pakistan til Abu Dhabi, men styrter kort før landingen, da en bombe eksploderer i lastrummet. 111 personer omkommer. I 2002 stilles en palæstinenser til ansvar for angrebet.